C 465/142
SL
Uradni list Evropske unije
6.12.2022
četrtek 5. maja 2022
AG.
ker so bile EU in njene misije skupne varnostne in obrambne politike predmet dezinformacijskih kampanj in jim je treba nujno zagotoviti sredstva za učinkovito strateško komuniciranje; ker so dezinformacije privedle celo do lažnih obtožb francoske vojske za množične poboje na območju Gossija v Maliju, čeprav dokazi kažejo, da so Malijci in tujci, osumljeni članstva v družbi Wagner Group, odgovorni za grozljive in zavajajoče izmišljotine;
AH.
ker so mednarodni akterji zaradi številnih ovir, ki jih je postavila malijska prehodna oblast, ugotovili, da pogoji za nadaljevanje vojaških dejavnosti v Maliju niso več izpolnjeni;
AI.
ker so se evropski in mednarodni akterji na prošnjo afriških partnerjev dogovorili, da bodo še naprej skupaj ukrepali proti terorizmu na območju Sahela, tudi v Nigru in v Gvinejskem zalivu, ter so z njimi začeli politična in vojaška posvetovanja, da bi do junija 2022 določili pogoje za tako skupno ukrepanje;
AJ.
ker so razmere v Sahelu tesno povezane z razmerami v Gvinejskem zalivu; ker piratstvo še vedno ogroža varnost v tem zalivu; ker je Svet za dve leti podaljšal izvajanje koordinirane prisotnosti na morju v Gvinejskem zalivu;
1. odločno obsoja nasilje in smrtne žrtve v zahodni Afriki in na območju Sahela, vključno z zlorabami, storjenimi v okviru vojaških operacij, ter izraža zaskrbljenost zaradi vse večje nestabilnosti v Sahelu, ki ogroža varnost in stabilnost zadevnih držav in ima hude regionalne in mednarodne posledice; izraža solidarnost in sožalje družinam vseh žrtev terorističnih napadov v tej regiji; znova izraža odločno podporo prebivalcem zahodne in sahelske Afrike ter njihovi težnji k miru, človekovim pravicam, varnosti, stabilnosti, gospodarskemu razvoju ter družbenemu in demokratičnemu napredku; izraža priznanje lokalnim in mednarodnim akterjem, ki si neutrudno prizadevajo za mir in napredek v tej regiji; se zaveda, da varnostne razmere v Sahelu še vedno prinašajo velike izzive in da številni civilisti trpijo zaradi premajhne varnosti ali so žrtve terorističnih napadov;
2. poudarja, da je za celovit odziv na izzive zahodne Afrike in Sahela treba uskladiti varnostno, podnebno, razvojno in trgovinsko politiko;
3. izraža globoko zaskrbljenost zaradi stanja demokracije na območju Sahela in nedavnih državnih udarov v tej regiji; poziva vse tiste, ki so državne udare izvedli, naj jasno omejijo obdobja politične tranzicije, hitro znova vzpostavijo ustavni red, pravno državo in civilno vlado ter omogočijo organizacijo transparentnih in vključujočih volitev;
4. znova odločno poudarja, da bodo za vsakršno dolgoročno varnostno in politično sodelovanje z akterji EU potrebni realistični načrti za vrnitev k demokraciji z jasnimi in merljivimi mejniki; opozarja, da bo brez takšnih načrtov prihodnje sodelovanje z akterji EU vprašljivo;
5. ugotavlja, da državni udari spodkopavajo prizadevanja za pravno državo in demokratično legitimnost vladnih ukrepov; opozarja, da morajo pristni demokratični prehodi in reforme potekati pod civilnim vodstvom ter omogočati polno in dejavno sodelovanje organizacij civilne družbe, žensk, mladih in opozicijskih strank; poziva oblasti v zahodni in sahelski Afriki, naj spoštujejo in varujejo svobodo medijev ter svobodo zbiranja, združevanja in izražanja;
6. poudarja, da so v celotni regiji potrebni pristni narodni dialogi, v katerih bodo sodelovali vsi sektorji civilne družbe, da bi začrtali jasno vizijo demokracije v prihodnosti, tudi konkretne cilje, o katerih se bodo dogovorili in jih sprejeli različni nevojaški in nedržavni akterji; poziva mednarodno skupnost, naj pomaga ta dialog izvesti in se ponudi v posredniški vlogi;
7. poudarja, da je enotnost najboljši način za spopadanje s številnimi izzivi, s katerimi se sooča regija; zato podpira ukrepe, ki jih je napovedala Afriška unija, in ukrepe skupnosti ECOWAS za zaščito demokracije in pravne države;